Arvadlar deyirlər
Tanrı kəsibdir bizim ərlərin insafını; 
Sən ki bilirsən, Baba, onların övsafını?!

Düşbərə, bir filməsəl, şit düşər isə əgər, 
Evdə qiyamət salır, hər nə bilirsə söyər; 
"Adə, a heyvan qızı", yoxmudur ağlın məgər? 
Dinsə əgər arvadı, haydı, doyunca döyər.
Tanrı kəsibdir bizim ərlərin insafını; 
Sən ki bilirsən, Baba, onların övsafını?!

Gündə qumar oynayır, bilməz işin dalını; 
Baxtalayır arvadın sırğasını, şalını; 
İçkiyə sərf eyləyir yerdə qalan malını. 
Kim bizə bənd etdi bu həmşəri hambalını? 
Tanrı kəsibdir bizim ərlərin insafını; 
Sən ki bilirsən, Baba, onların övsafını?!

Gündə gedir bəlkə bir rus xanımın yanlasın, 
Arvadını tullayıb evdə pərişanlasın, 
Yaz buları jurnala, xəlqi-cahan anlasın, 
Bəlkə o bədüzləri qeyriləri danlasın. 
Tanri kəsibdir bizim ərlərin insafını; 
Sən ki bilirsən, Baba, onların övsafını?!

Axırı arvadların qəlbini xun etdilər, 
Əqli-səlim əhlini yaxşı cünun etdilər, 
Əlif kimi qamətin həlqeyi-nun etdilər. 
Müxtəsər, arvadları xarü zəbun etdilər. 
Tanrı kəsibdir bizim ərlərin insafını; 
Sən ki bilirsən, Baba, onların övsafını?!

Şeirlər